Izvor: Goran Jeras na Facebooku

HNB je odbio izdati licencu Etičkoj banci što je rasplet događaja koji u Zadruzi za etično financiranje (ZEF), utemeljitelju Etične banke, nisu očekivali, kazao je za N1 Goran Jeras, pokretač projekta Etične banke u Hrvatskoj.

Međutim, od osnivanja banke kojoj primarni cilj nije profit, već razvoj zajednice kroz održive projekte, ne odustaju i kane u najkraćem mogućem roku dobiti licencu od HNB-a. Uspiju li, bit će to i prva nova banka nakon 18 godina.

Zadruga za etično financiranje (ZEF) dobila je u ponedjeljak rješenje Hrvatske narodne banke (HNB) o odbacivanju zahtjeva ZEF-a za licencu, kazao je za N1 Goran Jeras, pokretač projekta Etične banke u Hrvatskoj: ''To nas je dosta iznenadilo s obzirom na to da smo u utorak imali dogovoren sastanak s financijski najjačim članovima ZEF-a o zaokruživanju procesa skupljanja temeljnog kapitala za koji smo imali rok do 31. svibnja 2017. godine“.

Gdje je nastao problem?

VEZANE VIJESTI HNB odbio dati dozvolu za rad Etičnoj banci

Do primitka rješenja HNB-a, koje je stiglo prije dogovorenog roka za dostavljanje dokaza o prikupljenom kapitalu, a riječ je o 80 milijuna kuna, Jeras kaže da nisu imali apsolutno nikakav razlog vjerovati da je proces licenciranja u bilo kakvim problemima. ''Radili smo aktivno na tome da zadovoljimo sve zakonske uvjete i bilo smo spremni odogovoriti na sve primjedbe, zamjerke i komentare HNB-a''.

''Potez nas je iznenadio, međutim nije nas dočekao nespremne jer u situaciji u kojoj niti jedna banka nije licencirana u zadnjih 18 godina, znali smo da se radi o procesu koji je zahtjevan i po definiciji arbitraran. Ono što nas je više iznenadilo je nedostatak aktivne komunikacije u kojoj bismo imali priliku obrazložiti i otkloniti sve eventualne poteškoće ili nesporazume'', ističe Jeras dodajući da je inače odnos bio izuzetno korektan i profesionalan tako da stvarno nisu mogli očekivati ovakav rasplet događaja.



HNB obrazložila odbijenicu

HNB je potvrdila da je odbila dati odobrenja za rad Etičnoj banci te suglasnost za članove uprave i nadzornog odbora te banke, uz ostalo i stoga što osnivač banke nije dokazao da je osigurao sredstva za incijalni kapital, odredbe statuta su u suprotnosti sa Zakonom o kreditnim institucijama, a predloženi čelnici ne zadovoljavaju zakonske uvjete za imenovanje, ali napominju da osnivač može ponoviti zahtjev kad ukloni nedostatke.

U Zadruzi za etično financiranje se ne žele baviti spekulacijama o razlogu odbijanja zahtjeva, ali odluka HNB-a ima i drugu ne tako lošu stranu, naime, ljudi su se, doznaje se u Zadruzi, počeli masovno učlanjivati u znak podrške.

Jeras naglašava da će ponajprije detaljno proučiti odluku, a već su i krenuli u razmatranje svih opcija koje im stoje na raspolaganju kako bi ovu odluku neutralizirali i ipak u najkraćem mogućem roku imali licencu od HNB-a i registriranu novu banku u Hrvatskoj, kojoj primarni cilj neće biti profit, već razvoj zajednice kroz održive projekte.



Etična banka u Hrvatskoj ili ne, ali "budućnost koja dolazi"

''Ukoliko iz bilo kojeg razloga to ne bi bilo moguće, naša skupština će odlučiti o nekoj od alternativnih opcija koje razmatramo od samog početka projekta poput pokretanja virtualne banke koja bi radila kao Fintech poduzeće, licenciranja u nekoj drugoj državi EU koja bi se željela hvaliti implementacijom najnaprednijeg modela etičnog bankarstva u svijetu ili već neki od drugih alternativnih scenarija'', kazao nam je Jeras.

„Mi imamo svjetski relevantan bankarski model koji je i komercijalno isplativ i izrađujemo tehnološki najnapredniju bankarsku platformu. Ona će sigurno uspjeti i zaživjeti na ovaj ili onaj način tako da nepoljuljani nastavljamo dalje“, optimističan je Jeras i zaključuje: "Pozivamo sve one koji žele imati Etičnu banku u Hrvatskoj da nam se pridruže i na taj način da zajedno pokažemo da ovaj model financiranja predstavlja budućnost koja dolazi“.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.